Hommage à Milan Milišić u Kazalištu Marina Držića

5. listopada 2021.

Obraćanje zamjenice dubrovačkog gradonačelnika Jelke Tepšić

Pedeset godina života dubrovačkog pjesnika, književnika, novinara, dramaturga i prevoditelja Milana Milišića utkalo se u Grad između dvije velike tragedije. Rođen je 6. srpnja 1941. godine, na samom početku krvavog Drugog svjetskog rata, a život mu je surovo prekinut u prvim danima Domovinskog rata, 5. listopada 1991. godine.

No, iako prekinut u naponu stvaralaštva, Milišić je itekako ostavio dubok trag u kulturi svoga Grada. Svojim je beskompromisnim stavom prema društvu u kojemu je živio ostao dosljedan antimilitarizmu i negiranju konformizma. Stoga je dolazio u sukobe s nositeljima društva koje se u konačnici raspalo u krvavim ratovima.

Milišić je završio studij svjetske književnosti na Filološkom fakultetu u Beogradu 1967. godine. Nakon studija Milišić će pokazati svoj stav prema oružju i vojsci - otići će u London kako bi izbjegao služenje vojnog roka. Umjesto da se laća oružja i obuče vojničke čizme, Milan je u Londonu prevodio sada planetarno poznatog Tolkienovog ''Hobita'', ali i djela Pintera i Frosta.

Objavio je i čitav niz knjiga - i ovoim ću prilikom nabrojati neke od njih, jer se Milanove biografije ostali govornici na ovom hommageu toga neće doticati na takav način. Za života su mu objavljena djela „Voljele su me dvije sestre, skupa“, „Zgrad“, „Živjela naša udovica“, „Mačka na smeću“, „Tumaralo“, „Vrt bez dobi“, a posmrtno i zbirke pjesama „Treperenje“, „Stvaranje Dubrovnika“, „Mrtvo zvono“, „Nastrana vrana“ i „Fleka“. Tu su zatim i putopisi „Otoci“ i „Putopisi“, knjige eseja „Dubrovačka zrcala“ i „Unutrašnje stvari“, ali i roman „Oficirova kći“.

Milan je jako bio vezan i uz teatar. Tako mu je u Kazalištu Marina Držića, u kojemu je kasnije radio kao dramaturg, 1975. godine, u režiji Ivice Kunčevića, izvedena i drama „Lov na bljedolikog“ . Studentski teatar „Lero“ izveo je njegove dvije predstave - „Ljubičasti Stradun“ i „Mjesečina za Lady Macbeth“, a u KMD Matko Sršen 2015. godine uprizorio je „Kad je Bog stvarao Dubrovnik“. Isto tako, na na 71. Dubrovačkim ljetnim igrama prikazana je predstava „Dubrovačka zrcala - tri struka lovorike, pelina i vrijesa“, u režiji Dore Ruždjak Podolski i Marine Pejnović.

Milan je ostavio trag i kao urednik časopisa „Dubrovnik“, ali i studentskog lista „Laus“, kada je uz njega rasla jedna nova generacija novinara, a koja je obilježila naredna desetljeća u dubrovačkom novinarstvu. Upravo je „Laus“ bio predmetom sukoba Milišića i ondašnjih političara. Zapravo, Milan je preko svog slučaja pokazao i prikazao medijske slobode bivše države. Naime, u listopadu 1984. godine „Laus“ je objavio Milanovu novelu „Život za slobodu“. Tekst je prikazivao sudbinu „dunda Mirka“, dubrovačkog ugostitelja, koji je nestao nakon ulaska partizana u Grad 1944. godine. Naravno, Milišić je tim tekstom otvorio „pandorinu kutiju“ i načeo temu o kojoj se samo potiho govorilo - o likvidacijama na Daksi. Dubrovački SUBNOR tužio je Milišića jer je, kako su tada rekli, “napao na socijalističku, samoupravnu i nesvrstanu Jugoslaviju i minimizirao tekovine narodno-oslobodilačkog rata”. Redakcija LAUS-a je raspuštena, a Milan je osuđen je na sedam mjeseci zatvora, uvjetno na 3 godine.

Pišući i razgovarajući s brojnim dubrovačkim kulturnjacima i novinarima, zajedno sa suprugom Jelenom Trpković, Milan je i početak Domovinskog rata dočekao u kući na Pločama, u Župskoj ulici 5, gdje smo maloprije u spomen na njegovu tragičnu smrt otkrili spomen-ploču.

Grad, kojega je Milan toliko nesebično ljubio i koji mu je bio i motiv u stvaralaštvu i inspiracija i pokretačka snaga, zločinačkim je činom nečije ruke ostao bez svoga pjesnika. Utihnula je tog trenutka Milanova pjesma, prestali su teći stihovi, riječi i misli. Grad je izgubio, građani su izgubili, svi smo izgubili. Mrzeći rat i protiveći se oružju, stradao je od te i takve ruke. I otvorio knjigu stradanja Dubrovnika i njegovih građana pod još jednim barbarskim napadom nehumanih i bezosjećajnih stvorenja, onih koji su predstavljali sve ono što Milan nije volio, sve ono što je prezirao.

Ipak, nama su ostala Milanova djela. Ostali su stihovi, ostale su uspomene. A neke od njih s nama će danas podijeliti njegovi prijatelji i poznanici.

Hvala mu za sve i neka mu je vječna slava.